《标指六偈》
宋代·释清远

水月指陈，最疏最亲。若谓可见，还带重轮。月皎于上，水流于下。

还此非干，应缘何假。声回响转，垛成招箭。指喻孰明，标门谁辨。

凡夫见闻，月皎水浑。心波业识，奔流苦门。二乘闻见，如镜中面。

对像迷真，渠还未荐。水澄月映，孤光迥迥。灭此化城，更须前进。

一月耀天，光吞大千。森罗顿现，亘尔无边。齐含宝月，交光廓彻。

非中非外，一多融摄。毗卢性海，自他无碍。迷悟悟迷，相亡相在。

一尘百亿，百亿一尘。奔走尘刹，不动本身。光亡月落，几人摸索。

四十九年，浑用不著。丈夫壮志，自有行市。十字路头，看人失利。

不忻诸圣，不厌凡夫。拈箕奉帚，跨马骑驴。若人笑我，我亦笑渠。

更问如何，我不识书。

作者简介：释清远（一○六七～一一二○），号佛眼，临邛（今四川邛崃）人。俗姓李。年十四出家，尝依毗尼。南游江淮间，遍历禅席，师事五祖演禅师七年。后隐居四面山大中庵，又住崇宁万寿寺。继住舒州龙门寺十二年。徽宗政和八年（一一一八），奉敕住和州褒禅山寺（《古尊宿语录》卷二九）。踰年，以疾辞，归隐蒋山之东堂。为南岳下十四世，五祖演禅师法嗣。宣和二年卒，年五十四。事见《筠溪集》卷二四《和州褒山佛眼禅师塔铭》，《嘉泰普灯录》卷一一、《五灯会元》卷一九有传。